Deniss Nikitin

Deniss Nikitin (õieti Deniss Jevgenjevitš Kapustin, vene keeles Денис Никитин; Денис Евгеньевич Капустин; sündinud 6. märtsil 1984 Moskvas) on vene äärmusparempoolne poliitaktivist, jalgpallihuligaan ja sõjalise rühmituse juht. Tema sõjaväeline varjunimi on White Rex. 

Ta oli 2013. aasta lõpul Euromaidani meeleavalduste toetaja. Alates 2017. aastast elas Ukrainas. 

Pärast Venemaa täieulatusliku sissetungi algust Ukrainasse (veebruaris 2022) lõi ta vabatahtlikest koosneva sõjaväelise formeeringu Vene Vabatahtlike Korpus (RDK), mis asus sõdima Ukraina relvajõudude poolel. Ta on selle komandör. 

2023. aasta märtsis korraldas ta koos mitme RDK-kaasvõitlejaga reidi Brjanski oblastisse ja sama aasta mais juhtis ta RDK võitlejaid (Vene Vabaduse Leegioni toetusel) sissetungil Venemaale Belgorodi oblastisse. 

2025. aasta detsembri lõpus ilmusid teated 41-aastase Kapustini surmast 27. detsembri öösel Zaporižžja oblastis FPV droonirünnaku tagajärjel. 1. jaanuaril 2026 teatas Ukraina sõjaväeluure, et teave tema surma kohta oli erioperatsioon ja et Kapustin oli elus. 

Mitmed allikad on iseloomustanud Nikitinit neonatsina, ta ise lükkas selle kirjelduse ümber. Venemaa Föderatsioonis kuulutati ta 2023. aasta sügisel terroristiks ja mõisteti tagaselja eluks ajaks vangi.

Välislingid

Kategooria:Venemaa inimesed
Kategooria:Vabatahtlikud võitlejad Venemaa sissetungi ajal Ukrainasse
Kategooria:Sündinud 1984